《为如海上人题顾定之竹》
明代·王彝

老僧出定心逾寂，坐觉谷中繁露滴。万响千声自去来，一时月照袈裟白。

蜿蜒何物向窗飞，分明鼓鬣复扬鬐。人间只识仙翁杖，不识降龙出钵时。

作者简介：元明间苏州府嘉定人，先世东蜀人，字常宗，号妫蜼子。少孤贫，读书天台山中，师事王贞文，得兰溪金履祥之传。洪武初以布衣召修《元史》，荐入翰林。乞归后，常为知府魏观作文，观得罪，连坐死。曾著论力诋杨廉夫，以为文妖。有《三近斋稿》、《王常宗集》。